Gedagte vir die dag: Stres is die sondaar!Foto: Reint Dykema Lees: Psalm 121 My hulp kom van die Here wat hemel en aarde gemaak het. (Psalm 121:2) Die oorsaak van die spanningshoofpyne waaroor Sala in sy boek Verwerk jou spanning, voorkom uitbranding, oorkom vrees berig, kan voor die deur van stres gelê word. ’n Mens ervaar stres wanneer jy meer probeer doen as wat menslik moontlik is, en dan nie self daarin kan slaag om die mas op te kom nie. Dit is gevaarlik om jou stresvlakke so hoog te laat styg dat jy later nie meer self iets daaraan kan doen nie. As jy eers agter is met jou skedule, kos dit bloedsweet om weer op datum te kom. Vra maar vir my wanneer die sperdatum van ’n boek nader kom! Hierdie stres affekteer jou hele lewe: snags kan jy nie slaap nie, bedags is jy knorrig en op die ou end kry jy glad niks uitgerig nie. Moderne geneeskunde bevind dat die meeste siektes deur oormatige stres veroorsaak word. Tog kan stres ook ’n goeie ding wees. Dit veroorsaak dat jou hipotalamusklier adrenalien in jou bloedstroom vrystel wat jou in staat stel om veel meer te vermag as wat jy gedink het moontlik is. Kyk maar hoe iemand wat deur ’n bul gejaag word los hande oor ’n draad kan spring. Daardie week voor my boek ingehandig moet word, skryf ek (darem altyd met God se krag!) meer as wat ek gewoonlik in ’n maand se tyd doen. So kom die boeke darem betyds klaar! Wanneer jy gestres is, soek hulp by die Here. Hy is vol kome in staat om jou spanning te ontlont as jy Hom daarvan vertel. Hemelvader, U weet hoe gestres ek op die oomblik is. Help my asseblief met my spanning, soos U nog altyd in die verlede gedoen het. Amen.